Diari Oficial de la Generalitat Valenciana


Sumari del DOGV 3729, del 12-04-2000 (2000/2782)

Ordre de 13 de març de 2000, de la Conselleria de Cultura, Educació i Ciència, per la qual convoca concurs públic per a la concessió d'ajudes a museus i col·leccions museogràfiques permanents reconeguts de la Comunitat Valenciana per a la realització d'inventaris, catàlegs i censos fotogràfics dels fons depositats en les citades institucions.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3729

Data del DOGV
:   12-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2782


Data del document
:   13-03-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * arts visuals
    * ajuda pública
    * catàleg
    * museu

Ordre de 13 de març de 2000, de la Conselleria de Cultura, Educació i Ciència, per la qual convoca concurs públic per a la concessió d'ajudes a museus i col·leccions museogràfiques permanents reconeguts de la Comunitat Valenciana per a la realització d'inventaris, catàlegs i censos fotogràfics dels fons depositats en les citades institucions. [2000/F2782]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número 28 de l'apartat 1 de l'article 149 de la Constitució Espanyola. Les dites funcions van ser assignades a la Conselleria de Cultura, Educació i Ciència pel Decret 4/1997, de 26 de febrer, del president de la Generalitat Valenciana, pel qual s'assignen determinades competències a la Presidència i a les conselleries.
  
D'acord amb allò que establix l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, a la Generalitat Valenciana li correspon difondre, promoure i conservar el patrimoni artístic moble. Es convoquen ajudes destinades a fomentar estos objectius, centrades en la contractació per a la realització d'inventaris, catàlegs i censos fotogràfics dels fons depositats als museus i a les col·leccions museogràfiques permanents reconeguts per esta conselleria, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoca un concurs públic per a la concessió d'ajudes als museus i a les col·leccions museogràfiques permanents reconeguts de la Comunitat Valenciana per a la realització d'inventaris, catàlegs i censos fotogràfics dels fons depositats en les citades institucions, i s'aproven les bases i el model d'instància, que figuren com a annexos I i II de la present ordre.
  
Segon
  
Les ajudes seran finançades a càrrec de la línia 429/000/00 del programa 454.10 del pressupost vigent de la Generalitat Valenciana, per una quantia màxima de 50.071.812 de pessetes (240.404,84 euros).
  
Disposicions finals
  
Primera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Contra esta ordre, que posa fi a la via administrativa, es podrà recórrer potestativament en reposició, o bé directament es podrà interposar un recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Ciència en el termini d'un mes comptador des de l'endemà de la publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació.
  
Tercera
  
Es delega en la directora general de Promoció Cultural i Patrimoni Artístic la facultat per a concedir les citades ajudes i se l'autoritza a dictar les resolucions necessàries per al desenrotllament i l'execució de la present ordre.
  
València, 13 de març de 2000
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases del concurs públic per a la concessió d'ajudes als museus i a les col·leccions museogràfiques permanents reconeguts de la Comunitat Valenciana per a la realització d'inventaris, catàlegs i censos fotogràfics dels fons dipositats en les citades institucions.
  
Primera. Objecte de les ajudes
  
L'objecte de les ajudes pot ser un dels tres que s'especifiquen a continuació:
  
A) Contractar la realització d'inventaris i catàlegs dels museus i les col·leccions museogràfiques permanents reconeguts de la Comunitat Valenciana i la seua mecanització, d'acord amb la fitxa tipus del programa informàtic normalitzat de la Direcció General de Promoció Cultural i Patrimoni Artístic.
  
B) Contractar la realització de censos fotogràfics de museus i col·leccions museogràfiques permanents reconeguts de la Comunitat Valenciana.
  
C) Contractar la realització de estudis relacionats amb els materials depositats en els museus i en les col·leccions museogràfiques permanents reconeguts de la Comunitat Valenciana.
  
Segona. Destinataris de les ajudes
  
Les ajudes tenen com a destinataris els titulars de museus i col·leccions museogràfiques permanents reconeguts d'acord amb el que establix la Llei 4/1998, d'11 de juny, de la Generalitat Valenciana, del Patrimoni Cultural Valencià, i l'Ordre de 6 de febrer de 1991, de la Conselleria de Cultura, Educació i Ciència, sobre reconeixement de museus i col·leccions museogràfiques permanents.
  
Tercera. Dotació de les ajudes
  
Es concediran ajudes per un import màxim d'1.000.000 de pessetes (6.010,12 euros) cada una.
  
Quarta. Criteris de concessió de les ajudes
  
Per a la concessió de les ajudes es tindran en compte els següents criteris de prioritat:
  
1. Respecte al tipus d'ajuda sol·licitada:
  
a) Realització d'inventaris.
  
b) Realització de censos fotogràfics.
  
c) Realització de catàlegs.
  
d) Realització d'estudis dels fons.
  
2. Respecte a la institució per a la qual es demana l'ajuda:
  
a) Museus i col·leccions museogràfiques permanents que no hagen començat la confecció dels inventaris, censos fotogràfics o catàlegs.
  
b) Museus i col·leccions museogràfiques permanents que tinguen realitzada de manera parcial la confecció dels inventaris, censos fotogràfics o catàlegs.
  
c) Museus i col·leccions museogràfiques permanents que vulguen ampliar el coneixement sobre les col·leccions que custodien.
  
Quinta. Formalització de sol·licituds
  
1. Les sol·licituds es dirigiran a la Conselleria de Cultura, Educació i Ciència, Direcció General de Promoció Cultural i Patrimoni Artístic, i hauran d'incloure la següent documentació:
  
a) Instància, que es formularà segons el model que figura en l'annex II. Haurà d'estar subscrita per la persona que tinga la capacitat legal de representar el museu, després de l'acord adoptat per l'òrgan de l'entitat competent, en què hauran de figurar les dades següents: denominació del museu, denominació del titular del museu (amb NIF o CIF), adreça, telèfon, fax, destinació de l'ajuda i relació de la documentació adjunta. En el cas d'institucions privades o patronats dependents d'ens públics, caldrà una còpia legitimada del document fundacional o constitutiu.
  
b) Memòria de l'activitat que s'ha de realitzar. En la memòria s'inclourà l'estat actual dels inventaris del museu o de la col·lecció museogràfica permanent, una descripció detallada de la destinació de l'ajuda, una proposta de treball que especifique el calendari previst, i un pressupost detallat dels costos econòmics previstos per a l'activitat.
  
c) En el cas dels museus i col·leccions museogràfiques permanents reconeguts que opten per la modalitat d'ajuda especificada en el punt A o C de la base primera, la proposta del perfil de la persona o persones que podran dur a terme l'activitat objecte de la convocatòria, en què s'indique la titulació requerida.
  
d) En el cas dels museus que sol·liciten l'ajuda per a la realització d'inventaris, caldrà aportar un certificat del titular del museu de disposar dels equips informàtics necessaris per a poder instal·lar el programa subministrat per la Direcció General de Promoció Cultural i Patrimoni Artístic.
  
e) Les subvencions que s'hagen sol·licitat o que hagen sigut concedides per altres administracions o ens públics o privats.
  
2. Les sol·licituds hauran de presentar-se al Registre General d'esta conselleria, a les direccions territorials de Cultura i Educació o pels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini per a la presentació de sol·licituds serà de 20 dies hàbils comptadors a partir de l'endemà de la publicació de la present ordre en el Diari Oficial de la Generalitat Valenciana. Si el termini acaba en dissabte, s'entendrà prorrogat fins al primer dia hàbil següent.
  
4. Conforme a allò que s'ha establit en l'article 71 de la Llei 30/1992, de 26 de novembre, modificada per Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no complix els requisits i documents que s'assenyalen en esta base, es requerirà l'interessat perquè en el termini de 10 dies esmene la falta, o perquè adjunte els documents preceptius, amb indicació que, si així no ho fera, es considerarà que ha desistit de la seua petició, prèvia resolució que haurà de ser dictada en els termes previstos en l'article 42 de la citada llei.
  
Sexta. Resolució
  
1. Per a la valoració i selecció de les sol·licituds presentades es constituirà una comissió avaluadora integrada per:
  
- La directora general de Promoció Cultural i Patrimoni Artístic, que hi actuarà com a presidenta.
  
- El cap de l'Àrea de Patrimoni Cultural.
  
- El cap del Servei de Patrimoni Arqueològic, Etnològic i Històric,
  
- Tres tècnics de la Direcció General de Promoció Cultural i Patrimoni Artístic, designats per la directora general, un dels quals actuarà com a secretari.
  
La comissió avaluadora elevarà la proposta a la directora general de Promoció Cultural i Patrimoni Artístic, qui resoldrà per delegació del conseller de Cultura, Educació i Ciència. La resolució serà publicada en el Diari Oficial de la Generalitat Valenciana.
  
2. En cas necessari, la comissió avaluadora podrà sol·licitar informe a la unitat tècnica competent sobre l'adequació del material informàtic que el sol·licitant posseïx.
  
3. La no-resolució en el termini previst per a resoldre, que serà de tres mesos, tindrà efectes jurídics desestimatoris.
  
Sèptima. Modificació de la resolució de concessió
  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
L'import de les ajudes no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a realitzar pel beneficiari.
  
Octava. Obligacions dels beneficiaris
  
Tots els beneficiaris de les ajudes estan obligats a complir les bases de la convocatòria, i també a:
  
a) Justificar la realització de l'activitat fins al 29 de setembre de 2000. Per això, hauran de presentar la documentació següent:
  
- Memòria de l'activitat realitzada, en què s'haurà d'incloure tota la documentació gràfica necessària. La memòria haurà de lliurar-se impresa i en disquet.
  
- Document comptable de reconeixement de l'obligació o còpia degudament legalitzada, quan els museus i les col·leccions museogràfiques permanents siguen de titularitat pública, i factura per als restants beneficiaris, que justifique les despeses realitzades per a dur a terme l'activitat per un import igual o superior al de la quantia de l'ajuda concedida.
  
- Acreditació de trobar-se al corrent en les obligacions tributàries amb l'administració tributària estatal i amb la Comunitat Autònoma Valenciana i davant de la Seguretat Social, referida al moment que finalitze el termini de presentació de sol·licituds, en els termes que establix l'Ordre de 30 de maig de 1996, de la Conselleria d'Economia i Hisenda (DOGV núm. 2775, de 21.06.1996). Queden exonerades de la citada obligació les corporacions locals.
  
b) Acreditar davant de la Conselleria de Cultura, Educació i Ciència el compliment dels requisits i les condicions que determinen la concessió de l'ajuda.
  
c) Sotmetre's a les actuacions de control financer que corresponen a la Intervenció General en relació amb l'ajuda concedida.
  
d) Comunicar a la Conselleria de Cultura, Educació i Ciència l'obtenció d'ajudes per a la mateixa finalitat procedents de qualsevol administració o ens públic.
  
e) Compartir les dades referents a l'inventari del museu amb la resta de museus acollits al pla per a la mecanització de museus de la Comunitat Valenciana i amb la Direcció General de Promoció Cultural i Patrimoni Artístic, respectant les normes que s'establisquen sobre seguretat de les informacions emmagatzemades, tant de caràcter tècnic com científic. En el cas dels museus o col·leccions museogràfiques permanents reconeguts que s'acullen a les modalitats d'ajuda especificades en el punt B de la base primera del present annex, seran les mateixes obligacions, aplicades a l'àmbit del cens fotogràfic.
  
f) Enviar una còpia de les dades referents a l'inventari del museu a la Direcció General de Promoció Cultural i Patrimoni Artístic. L'enviament de les dades es farà de forma periòdica, en format magnètic i emprant les ferramentes adequades que hi haja en el programa informàtic de la Direcció General de Promoció Cultural i Patrimoni Artístic. En el cas de censos fotogràfics, el beneficiari, una vegada acabat, haurà d'enviar-ne les imatges digitalitzades en format \* jpg en suport magnètic.
  
Novena. Pagament de les ajudes
  
El pagament de l'ajuda concedida es farà efectiu després que el beneficiari aporte la documentació a què es referix la base octava, apartat a). L'ajuda solament es farà efectiva si es justifica l'execució prèvia de l'activitat i de la despesa per part del beneficiari.
  
Deu. Reintegrament de quantitats percebudes
  
Serà procedent el reintegrament de les quantitats percebudes i l'exigència de l'interès de demora des del moment del pagament de l'ajuda en els casos següents:
  
a) Obtindre l'ajuda sense complir les condicions requerides.
  
b) Incompliment de la finalitat per a la qual va ser concedida l'ajuda.
  
c) Incompliment de les obligacions imposades als beneficiaris amb motiu de la concessió de l'ajuda.
  
Igualment, en el supòsit previst en el paràgraf segon de la base sèptima, quan l'ajuda principal siga de la Generalitat Valenciana serà procedent el reintegrament de l'excés obtingut sobre el cost de l'activitat desenrotllada.
  
Onze. Inspecció i suport tècnic
  
La Direcció General de Promoció Cultural i Patrimoni Artístic podrà inspeccionar en qualsevol moment la realització i l'estat dels inventaris, i prestarà suport tècnic per a la seua posada en marxa i funcionament a les institucions que s'acullen a la present convocatòria.
  
Dotze. Publicacions
  
1. Els beneficiaris es comprometen a fer esment que han disposat d'una ajuda concedida per la Conselleria de Cultura, Educació i Ciència en qualsevol publicació resultant de l'activitat per a la qual es va concedir l'ajuda.
  
2. La Conselleria de Cultura, Educació i Ciència es reserva el dret de realitzar una publicació unitària amb totes les dades de les memòries lliurades per les institucions beneficiàries.